## El Consell aprova els decrets de creació d’una escola d’Educació Infantil i dos instituts de Secundària en les províncies d’Alacant i València

*** Els tres centres incrementaran l’oferta educativa de la Comunitat Valenciana en 1.552 noves places escolars**

El Consell ha aprovat tres decrets que regulen la creació d’una escola d’Educació Infantil i dos instituts d’Educació Secundària Obligatòria en les províncies d’Alacant i València.

Es tracta de l’Escola d’Educació Infantil de primer cicle Ponoig a Polop, així com de l’Institut d’Educació Secundària Les Salines a Calp i de l’IES Número 1 de Canet d’en Berenguer. Els tres centres incrementaran l’oferta educativa de la Comunitat Valenciana en 1.552 noves places escolars.

**Educació Infantil a Polop**

La Generalitat crearà en el municipi de Polop l’Escola d’Educació Infantil de primer cicle Ponoig, amb la finalitat d’afrontar la demanda d’esta etapa educativa i garantir l’escolarització en les millors condicions possibles.

La composició d’este nou centre preveu dos unitats d’Educació Infantil de primer cicle i amb capacitat per a 26 places escolars. Esta escola tindrà dos mestres d’Infantil i dos educadors d’eixa mateixa especialitat.

**IES Les Salines**

La creació del nou Institut de Secundària de Calp, l’IES Les Salines, pretén descongestionar a l’actual institut d’Educació Secundària Ifach i atendre així les necessitats d’escolarització en l’etapa d’Educació Secundària Obligatòria, Batxillerat i Formació Professional.

La creació de l’IES Les Salines, amb efectes des del dia 1 de setembre del curs 24-25, comptarà amb un total de 9 unitats d’Educació Secundària Obligatòria que s’aniran ampliant progressivament, durant els pròxims cursos escolars fins a aconseguir un total de 20 unitats d’Educació Secundària Obligatòria; 6 unitats de Batxillerat i 4 de cicles de Formació Professional.

El nou centre inclourà 600 places escolars de Secundària, 210 de Batxillerat i 96 de Formació Professional.

**IES de Canet d’en Berenguer**

Per la seua part, per a afrontar les previsions de creixement demogràfic de la localitat de Sagunt i altres localitats de la comarca del Camp de Morvedre, la Generalitat posarà en marxa un institut a on s’impartiran ensenyaments d’Educació Secundària Obligatòria i Batxillerat.

El nou IES Número 1 allotja durant este curs 12 unitats d’Educació Secundària Obligatòria, amb capacitat per a 360 alumnes, i s’ampliarà de manera progressiva a 4 unitats de Batxillerat, que atendrà 140 estudiants.

Fecha: 17/09/2024